89 sarnaqäwi: Jesusax Diosan utap q’umachi
JESUSAX coleratawa. ¿Kunatsa chuym ust’ayaspacha uk yattati? Kunattix Jerusalenan Diosan utapankaski uka jaqinakaxa wali qullqi chuymäpxänwa. Diosar yupaychir jutir jaqinakat wal qullqichasiñ munapxäna.
¿Vacanak uwijanak palomanak uñjtati? Uka jaqinakax Diosan utapanwa uka animalanak aljasipki. ¿Kunatsa? Diosar luqtañatakixa, israelitanakax uywanak jamach’inak munapxäna.
Mä jaqix kuna jan wali lurasasa, Diosarux mä ofrenda luqtañapawa sänwa Diosan kamachipaxa. Ukat yaqhanakampitwa ukham ofrendanak luqtapxañapäna. Ukat ¿kawkitsa jamach’inaka uywanaka jikxatapxasapänxa?
Yaqhipanakaxa uywanaka jamach’inakxa utapanwa uywasipxäna ukwa Diosar luqtañatak apanipxäna. Ukampis walja israelitanakaxa janiw uywanipkänti ni jamach’inipkänsa. Ukat yaqhipanakax jayatwa Jerusalenar jutapxäna ukhamasti janiw Diosan utapar uywanakas apt’asitax jutañjamäkänti. Ukhamasti jaqinakax akar purinisakiwa uywanaksa jan ukax jamach’inaksa alasipxirïna. Ukampis uka aljirinakaxa wali irxatataruw aljapxirïna. Jaqinakar wal qullqi apsupxirïna. Ukhamarusa Diosan utapanxa janiw kuns aljapxañapäkänti.
Ukatwa Jesusax colerasïna. Ukhamasti Jesusax qullqinpach mesanak jaqthapïna qullqinakapsa willthapïna. Ukatxa, mä chikut wakicht’asisaw uywanak Diosan utapat ansüna. Paloma aljirinakarusti: ‘Akat palomanak apsupxma. Awkijan utapxa jan mä qhatur uñtat tukuyapxamti’ sasaw Jesusax säna.
Yaqhip arkirinakapaxa jupamp chikaw Jerusalenan Diosan utapankasipkäna. Jesusan luratap uñjasaxa wal muspharapxäna. Diosan Wawapat parlasaxa Biblianxa akham sänwa: ‘Diosan utapar munasiñaxa ninjamaw chuymapan nakhani’ sasa, ukwa arkirinakapax amtapxäna.
Jerusalenaru Pascua amtiri jutasaxa walja milagronakwa Jesusax luräna. Ukatxa, wasitatwa Judeat Galilear kutt’xäna. Ukat Samaria marknamwa sarxäna. Ukat Samaria markan kunas paspachäna uk yatxatañäni.
Juan 2:13-25; 4:3, 4.
Jiskt’äwinaka
- ¿Kunatsa Diosan utapan uywanaka jamach’inaka aljapxäna?
- ¿Jesusax kunatsa chuymap ust’ayasïna?
- Kunjamtï aka dibujon uñjaskixa, ¿kamachänsa Jesusaxa, ukat palomanak aljirinakarux kamsänsa?
- Jesusan luratap uñjasaxa, ¿arkirinakapaxa kuns amtapxäna?
- ¿Galilear kutt’xasaxa kawki marknamsa pasäna?
Yaqha jiskt’äwimpi
- Liyt’añamawa Juan 2:13-25.
Diosan utapan aljirinak uñjasaxa Jesusax wal chuyma usuyasïna, ¿ukhamax waliskaspati Tantachasiñ Utan aljasiñaxa? (Juan 2:15, 16; 1 Cor. 10:24, 31-33.)
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn grn_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn